**Tisztelt művelődési egyesület, kedves Barátunk!**

A Vajdasági Magyar Művelődési Szövetség vezetősége és a Durindó és Gyöngyösbokréta Fesztivál Tanácsának nevében örömmel és tisztelettel küldjük meg a jövő évi, sorrendben a XLII. Durindó és LV. Gyöngyösbokréta megszervezésére vonatkozó pályázati felhívást, amelyre (összhangban a *Bácska/Bánát és Szerémség-elvvel*) a bánsági és a szerémségi magyar művelődési életet szervező közösségek, egyesületek pályázhatnak.

Silling István írja egy helyütt:

*Bennünk rejtezik csendben megbújva, avagy harsányan hivalkodva a maradás és a megmaradás sokféle indoka és magyarázata; a mienk, az enyém ősi tudata, az eleinktől ránk hagyományozódott jussunk, mellyel úgy kellene sáfárkodnunk, mintha mi is csak kölcsönkaptunk volna unokáinktól minden népdalt, néptáncot, ünnepi szokást, temetési virrasztót, esti imádságot, s ők ezt majd maradéktalanul visszakérhetik. Vajon el tudunk-e számolni a változó világ mozgó-rengő társadalmi állapotai közepette mindazzal, amit őseink évszázadokon át alkottak gyarapítottak? Mi maradt meg belőlük mibennünk?*

Silling István *kérdéseire* válaszul elmondhatjuk, hogy mint közösségünk megannyi tagja mi is mind-mind azon igyekszünk, hogy az elődeink teremtette értékeket méltó módon őrizzük, eredetükről ne feledkezzünk meg, mondanivalójukat, örökül hagyott üzenetüket értsük, s mindezt, az identitásunkat a legerőteljesebben meghatározó kincset továbbörökítsük.

Bizakodással küldjük meg tehát jelen levelet, abban a hitben, amelyet Erdei Ernő pancsovai költőnk a következőképp fogalmaz meg egyik gyönyörű költeményében: *Nem eladó / a rőt kopjafák szent emléke / a ringó bölcsőből szálló dal, / az ezeréves szív futama / s az időt alkotó viadal!*

Bizakodásunkat nagy részben az Önök példamutatásából, életerejéből is merítjük, abból, amit Cs. Simon István *szakadásig feszülő gyökérnek* nevez, s amely nem más, mint az az elszántság, amelynek hála, van még bánáti és szerémségi magyar nyelvű óvodai csoport (sőt több helyen sok évtized után szünet után újból indultak), alsós és felsős tagozatok, olvasókörök, könyvkiadás, helyi újság, televíziós és rádióműsor, játszóházak, művelődési élet és oktatás, középiskolai osztályok, kollégiumok, ifjúsági-, egyházi és sportélet, turisztikai tevékenység, saját értékeit becsülni képes és tudó kisközösségek… A bánsági és szerémségi művelődési egyesületek népzenei és néptáncos szakcsoportjai, művészeti vezetői az utóbbi években is megannyi elismerésben részesültek, s megannyi magas szintű művelődési rendezvénynek voltak ötlet- s házigazdái… S ezt a sort még hosszan folytathatnánk.

Jelen levelünkkel – kihasználva az alkalmat – ezt is szeretnénk megköszönni Önöknek, s egyúttal bátorítani arra, hogy akár több helyi szervezettel összefogva, a helyi közösség és az önkormányzat támogatása mellett, hitükben és bátorságukban egymást megerősítve írják meg beadványukat, csatolják a pályázati anyaghoz az önkormányzat támogató levelét s nyújtsák be pályázatukat!

A mielőbbi találkozás, s a pályázatuk reményében őszinte tisztelettel és nagyrabecsüléssel:

|  |  |  |
| --- | --- | --- |
| Szabadka–Temerin, 2017. április 27. |  | |
|  |  | |
| *Dudás Károly, a VMMSZ elnöke és* | |  | |
| *Szabó Gabriella, a Fesztiváltanács elnöke* | |  | |